### KASVINTERVEYDEN SUOJELEMISESTA ANNETUN LAIN KOKONAISUUDISTUS

|  |
| --- |
| Asettaminen |
|  | Maa- ja metsätalousministeriö on tänään asettanut lainsäädäntöhankkeen selvittämään Euroopan unionin kasvintuhoojien vastaisista suojatoimenpiteistä annetun asetuksen (EU) 2016/2031 edellyttämien kansallisten lainsäädäntötoimenpiteiden tarvetta ja valmistelemaan hallituksen esityksen muotoon ehdotuksen uudeksi laiksi kasvinterveyden suojelemisesta. Kokonaisuudistuksen yhteydessä selvitetään myös EU:n rahoitusasetuksen (EU N:o 652/2015) kasvinterveyteen liittyvät säännökset sekä EU:n virallisesta valvonnasta ja muista virallisista toimista valmisteilla olevan asetuksen kasvinterveyden valvontaa koskevat säännökset. |
| Toimikausi |
|  |  6.3.2017- 30.11.2019 |

|  |
| --- |
| Tausta |
|  | Hanke liittyy Euroopan unionin kasvintuhoojien vastaisista suojatoimenpiteistä annetun asetuksen (EU) 2016/2031 kansalliseen täytäntöönpanoon. Asetus hyväksyttiin 26.10.2016. Asetuksen soveltaminen alkaa 14.12.2019 kolmea artiklakohtaista poikkeusta lukuun ottamatta. Poikkeukset ovat: 1) Yleinen ilmoitusvelvollisuus vaarallisen kasvintuhoojan esiintymisestä, sovellettu 1.1.2017 alkaen, 2) Kasvinterveystodistuksen kuvaus ja muoto, sellaisena kun se on esitetty asetuksen liitteessä VIII A ja B sovelletaan 1.1.2021 lähtien, 3) neuvoston kontrollidirektiivit koskien perunasyöpää,tummaa- ja vaaleaa rengasmätää sekä peruna-ankeroisia kumotaan 1.1.2022 mennessä. Vaikka asetus on kansallisesti suoraan sovellettavaa, se jättää jäsenvaltioille kansallista liikkumavaraa. Asetuksen antamissa rajoissa on mahdollista säätää kansallista lainsäädäntöä.Asetus korvaa neuvoston direktiivin (2000/29/EY) ja sen kansalliseksi täytäntöön panemiseksi annetun lain kasvinterveyden suojelemiseksi (702/2003, jäljempänä kasvinterveyslaki) niiltä osin kuin lain säännökset kuuluvat asetuksen soveltamisalaan.Voimassaoleva kasvinterveyslaki koskee toimenpiteitä kasvintuhoojien torjumiseksi ja niiden leviämisen estämiseksi. Tavoitteena on säilyttää hyvä kasvinterveyden tila maassamme. Lain mukaan kasvien, kasvituotteiden ja muiden tavaroiden, joiden mukana kasvintuhooja voi helposti levitä, saa markkinoida tuottaa markkinointia varten, varastoida, maahantuoda ja viedä maasta vain sellainen toimija, joka on merkitty Elintarviketurvallisuusviraston valvontaa varten pitämään rekisteriin. Maa- ja metsätalousministeriöllä on valtuus säätää asetuksella mitä kasveja, kasvituotteita ja muita tavaroita rekisteröintivaatimus koskee. Tiettyjä kasveja, kasvituotteita ja muita tavaroita, joiden mukana kasvintuhooja voi helposti levitä, saadaan markkinoida vain kasvipassilla varustettuina ja maahantuoda kasvinterveystodistuksella tai muulla kasvinterveydestä annetulla todistuksella varustettuina.Lakiin sisältyvät myös säännökset valvontaviranomaisista ja valvontajärjestelmästä sekä pakkokeino- ja seuraamusjärjestelmää koskevat säännökset. |

### Euroopan unionin kasvintuhoojien vastaisista suojatoimenpiteistä annettu asetus

Euroopan unionin kasvintuhoojien vastaisista suojatoimenpiteistä annetun asetuksen I luvussa määritellään asetuksen kohde ja soveltamisala sekä asetuksessa käytettävät keskeiset käsitteet. Asetuksessa säännellään siitä, miten määritellään kasveille tai kasvituotteille haitallisten taudinaiheuttajien, eläinten tai loiskasvien minkä tahansa lajin, kannan tai biotyypin (jäljempänä tuhoojat), aiheuttamat kasvinterveysriskit ja toimenpiteet kyseisten riskien pienentämiseksi hyväksyttävälle tasolle.

Asetuksen II ja III luvussa vahvistetaan kriteerit säädeltävien tuhoojien tunnistamiseksi (unionikaranteenituhoojat, suoja-aluekaranteenituhoojat ja säännellyt muut kuin unionikaranteenituhoojat). Asetuksen IV luvussa säännellään kasvien, kasvituotteiden ja muiden tavaroiden aiheuttamien riskien hallintatoimenpiteistä sekä unionin alueelle tuonnissa tuhoojariskin arvioinnista ja riskiperusteisista sekä ennaltaehkäisevistä toimenpiteistä.

Asetuksen V luvun mukaisesti määritellään asetuksen velvoitteiden alaiset ammattimaiset toimijat, jotka on rekisteröitävä jäsenvaltion rekisteriin sekä vahvistetaan rekisteröintiä koskevat vaatimukset ja poikkeukset näistä vaatimuksista. Ammattimaisten toimijoiden on pidettävä kirjaa niille toimitetuista ja niiden muille toimittamista säädellyistä kasveista, kasvituotteista ja muista tavaroista. Asetuksen VI luku sisältää kasvipassia, kasvinterveystodistusta ja vientiä edeltävää (EU:n sisäistä) todistusta koskevat vaatimukset. Asetuksen VII luku koskee komissiolle tehtäviä ilmoituksia ja luku VIII komission valtaa delegoitujen säännösten antamisen, komissiota avustavasta pysyvästä komiteasta sekä jäsenvaltion velvollisuutta rikkomuksista määrättävien seuraamusten säätämiseen.

|  |
| --- |
| Tavoitteet |
|  | Kasvinterveyslain säännökset on saatettava asetuksen mukaiseksi asetuksen mahdollistaman kansallisen liikkumavaran puitteissa. Hallituksen esitys laiksi kasvinterveyden suojelemisesta valmistellaan annettavaksi eduskunnalle viimeistään syksyllä 2019. |
| Tehtävä |
|  | Hankkeessa 1. selvitetään Euroopan unionin kasvintuhoojien vastaisista suojatoimenpiteistä annetun asetuksen edellyttämien kansallisten lainsäädäntötoimenpiteiden tarve;
2. selvitetään EU:n rahoitusasetuksesta ja EU:n virallisesta valvonnasta ja virallisista toimista annettavasta asetuksesta johtuvat kasvinterveyden valvontaa koskevien säännösten tarve; sekä
3. valmistellaan hallituksen esitys eduskunnalle laiksi kasvinterveyden suojelemisesta, jolla korvataan nykyinen laki.

Hankkeessa tulee ottaa huomioon pääministeri Juha Sipilän hallituksen hallitusohjelman tavoite pidättäytyä kansallisesta lisäsääntelystä Euroopan unionin lainsäädännön toimeenpanossa sekä kiinnittää huomiota mahdollisuuksiin luopua tarpeettomasta erityisääntelystä.  |

|  |
| --- |
| **Organisointi** |
|  |  |
|  | Hanke toteutetaan virkatyönä maa- ja metsätalousministeriössä ruokaosastolla. Hallituksen esitys valmistellaan työryhmässä, jonka puheenjohtajana on neuvotteleva virkamies Tiina-Mari Martimo ruokaosaston eläin- ja kasvinterveyden yksiköstä ja esityksen päävastuullisena valmistelijana lainsäädäntöneuvos Pirjo Tomperi ruokaosaston oikeudellisesta yksiköstä. Työryhmän muina jäseninä valmisteluun osallistuvat:ruokaosaston eläin- ja kasvinterveyden yksiköstä erityisasiantuntija Taina Sahin, erityisasiantuntija Johanna Nykyri ja erityisasiantuntija Ralf Lopian, Tullista tulliylitarkastaja Heli Lampela, Ahvenanmaan maakuntahallituksesta växtskyddsinspektör Annika Hollsten, Elintarviketurvallisuusvirastosta ylitarkastaja Sari Haikola, varajäsenenään jaostopäällikkö Tuula Mäki-Valkama, ja lakimies Tiina Lapveteläinen. Hankkeesta on laadittu hankesuunnitelma. |

|  |
| --- |
| Kustannukset ja rahoitus |
|  |  |
|  | Hanke toteutetaan virkatyönä. Kukin organisaatio vastaa edustajiensa matka- ja muista kuluista. |

|  |  |  |
| --- | --- | --- |
|  | Osastopäällikkö  | Minna-Mari Kaila |
|  |
|  |
|  | Hallitusneuvos | Tanja Viljanen |

|  |
| --- |
|  |
|  |

|  |
| --- |
| LIITTEET Hankesuunnitelma |
|  |  |

|  |
| --- |
| JAKELU |
|  | Hankkeeseen osallistujat |

|  |
| --- |
| TIEDOKSI |
|  | Kansliapäällikkö, ministerin erityisavustaja  |